טימותי יו

טימותי יו (באנגלית: Timothy D. Haugh) הוא קצין בדימוס בדרגת גנרל בחיל האוויר של ארצות הברית, בתפקידו האחרון כיהן כמפקד פיקוד הסייבר של ארצות הברית, ראש הסוכנות לביטחון לאומי (NSA) וראש שירות הביטחון המרכזי (CSS) מפברואר 2024 עד אפריל 2025.

ביוגרפיה
יו גדל בפנסילבניה וסיים לימודיו בתיכון מקומי ביוסוויל ב-1987. ב-1991 סיים תואר ראשון בלימודי רוסיה באוניברסיטת ליהיי. הוא התגייס לחיל האוויר של ארצות הברית ושירת כקצין מודיעין בתפקידים שונים בחיל. בשנים 2005–2007 שימש קצין המודיעין של פיקוד המבצעים המיוחדים של חיל האוויר, בשנים 2007–2009 שירת כמפקד טייסת הלוחמה הרשתית 315. ב-2010 הוצב בקטר כראש מחלקת מודיעין במרכז מבצעי האוויר 609. לאחר מכן כיהן כמפקד להק המודיעין 318. ביוני 2014 מונה למפקד כנף המודיעין 480 וביוני 2017 מונה לקצין המודיעין של פיקוד הסייבר של ארצות הברית. ביוני 2018 מונה למפקד כוח המשימה הלאומי בתחום הסייבר.

באוגוסט 2019 מונה למפקד חיל האוויר ה-25 של ארצות הברית ועם מיזוג יכולותיו עם חיל האוויר ה-24 מונה חודשיים אחר כך למפקד חיל האוויר ה-16 בדרגת לוטננט גנרל. באוגוסט 2022 מונה לסגן מפקד פיקוד הסייבר.

בפברואר 2024 קודם לדרגת גנרל ומונה לראש הסוכנות לביטחון לאומי (NSA), למפקד פיקוד הסייבר של ארצות הברית ולראש שירות הביטחון המרכזי (CSS).

באפריל 2025 הדיח ממשלו של נשיא ארצות הברית דונלד טראמפ את יו מתפקידו כראש ה-NSA, מבלי לספק הסבר לפיטורים. על פי מקור אמריקני שצוטט בניו יורק טיימס, טראמפ הורה לשר ההגנה שלו פיט הגסת' להדיח את יו, בין היתר בעקבות "פעילות איטית" שלו לביטול תוכניות ה-DEI - הגיוון וההכלה - שטראמפ הכריז על התנגדותו אליהן. על פי הדיווח בניו יורק טיימס, פעילת ימין קיצוני בשם לאורה לומר דחקה בטראמפ לפטר את יו כיוון שלטענתה יו לא היה נאמן מספיק לאג'נדת ה-MAGA (Make America Great Again) של טראמפ. ביחד עם יו הודחה גם סגניתו וונדי נובל.

קישורים חיצוניים

ביוגרפיה באתר חיל האוויר של ארצות הברית

הערות שוליים

קטגוריה:גנרלים בחיל האוויר של ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:בוגרי אוניברסיטת ליהיי
קטגוריה:ראשי הסוכנות לביטחון לאומי
קטגוריה:מפקדי פיקודים במחלקת ההגנה של ארצות הברית
קטגוריה:אמריקאים שנולדו ב-1969